Stórslys í aðsigi á bráðamóttökunni , segir Már Kristjánsson yfirlæknir Már Kristjánsson yfirlæknir bendir á að fjöldi inniliggjandi sjúklinga á bráðamóttöku hafi þrefaldast á tveimur árum . Mikill þrýstingur sé á að útskrifa sjúklinga . „ Ég hef miklar áhyggjur af vetrinum . Það er stórslys í aðsigi , “ segir hann og minnir á að heilbrigðisstarfsfólk beri ábyrgð á þjónustu spítala sem sé sprunginn . „ Það er vont að vera settur í ómögulega stöðu . Mér finnst staðan á bráðamóttöku Landspítala vera ómöguleg , “ segir Már Kristjánsson , yfirlæknir smitsjúkdómalækninga Landspítala . Þróist sókn sjúklinga á móttökuna eins og síðustu þrjú ár geti bráðamóttakan ekki tekið við þeim öllum í vor , þegar inflúensan standi sem hæst . Deildin sé þegar yfirfull , sprungin . Hún gæti ekki með góðu móti tekið við sjúklingum kæmi upp hópslys . Fólk viti það en aðgerðir til að breyta stöðunni séu ekki í augsýn . „ Undir þessum kringumstæðum skapast ófaglegar aðstæður , heilbrigðisstarfsfólki verður á og sjúklingar gjalda fyrir það . “ Hann bendir á að fólk sé í alls konar ástandi þegar það komi á deildina ; með óráð , í æsingarástandi og stundum skeytingarlaust um eigið ástand . Starfsfólkið geti alls ekki hjálpað fólki að gæta að eigin velsæmi þegar svona stendur á . Aðstaða þessa sjúklinga sem stundum þurfa að vistast á göngum sé ekki boðleg . „ Þetta er óviðunandi ástand sem hefur versnað til muna síðustu þrjú ár . Ekkert bendir til annars en að það muni versna . “ Öllu ægi saman á deildinni . Þar séu sjúklingar , starfsmenn og gestir í of litlu rými . Sýkingarvarnirnar séu brostnar . Enn hefur ekki verið unnt að bregðast við ábendingu landlæknis frá því í desember í fyrra og í september í haust um að opna legudeildir í stað þess að vista sjúklinga á bráðamóttöku . „ Staðan er mjög ógnvekjandi þar sem við erum að fara inn í öndunarsýkingartímabil ársins , inflúensutímann , “ segir Már . Már segir lestur á skýrslu spítalans um starfsemina í október sláandi . „ Alls 226 dagar eru skráðir vegna innlagnar sjúklinga á bráðadeildina í október árið 2017 . Þeir eru 417 í október árið 2018 og 573 nú í október . “ Sé staðan uppreiknuð sé aukningin ígildi einnar legudeildar á Landspítala . Starfsemi bráðadeildarinnar hafi þrefaldast á þremur starfsárum án nokkurra breytinga á aðbúnaði . Þá hafi sjúkrarúmum fækkað á spítalanum í heild um 43 frá 2014 til ársloka 2018 . „ Ég hef miklar áhyggjur af vetrinum . Ég tel stórslys í aðsigi . Það er fyrirsjáanlegt að þetta getur ekki farið vel . Það er full ástæða til að vara við því , “ segir Már . „ Þróunin er ógnvænleg og aðgerðarleysið hálfgerð normalísering á óeðlilegu ástandi . Þegar maður vinnur á bráðamóttökunni áttar maður sig á því hvað ástandið er galið . “ Gríðarlega mörg legurými séu á göngunum . Fólk mjög veikt , berskjaldað og sýkingavarnir , eins og fram hafi komið , brostnar . „ Geðsvið , lyflækningasvið , skurðsvið og flæðisvið eru öll sprungin , “ les Már úr starfsemisupplýsingum spítalans fyrir október . Þau séu með rúmanýtingu yfir 100% . Óboðlegar starfsaðstæður séu streituvaldur í starfseminni . „ Það er ekki heilbrigðisráðherra eða stjórn spítalans sem ber ábyrgð á starfseminni . Ábyrgðin á vondri vinnuaðstöðu er sett á heilbrigðisstarfsfólk og það er læknirinn sem síðan ber endanlega ábyrgð á sjúklingnum . “ Vanmáttur starfsmanna sé mikill . „ Ég kvíði fyrir vetrinum , “ segir Már .